Proposta de resolució d'inadmissió de recursos potestatius de reposició interposats contra la Resolució de 7 de juliol de 2016, d'estimació de la Reclamació 19/2016.
Proposta de resolució de desestimació de la Reclamació 120/2016.
Proposta de resolució d'estimació de les Reclamacions 123/2016 i 124/2016 (acumulades).
Proposta de resolució de finalització de la Reclamació 125/2016 amb acord de mediació.
Proposta de resolució de finalització de la Reclamació 129/2016 per estimació extemporània.
Proposta de resolució de finalització de la Reclamació 139/2016 per estimació extemporània.
Proposta de resolució de finalització de la Reclamació 154/2016.
Proposta de resolució d'inadmissió de la Reclamació 205/2016.
La secretària exposa l'estat de les reclamacions i relaciona els tràmits més rellevants realitzats des del darrer Ple.
S'analitza el compliment dels requisits d'admissibilitat de les noves reclamacions que han entrat a la Comissió amb els números 221/2016 a 226/2016, així com el resultat del tràmit d'esmena i millora de la Reclamació 203/2016 i 152/2016, que resten pendents d'admissió a tràmit per falta de compliment dels requisits de la reclamació en el moment de la seva presentació.
Cal sol·licitar tràmit d'esmena i millora de Reclamació 221/2016.
S'informa que s'ha rebut una petició de Dictamen de l'Ajuntament de Vic que en relació amb l'accés a expedients d'obra i en concret sobre la legitimitat de l'accés d'una entitat a uns expedients concrets.
Els aspectes generals ja es van analitzar en el Dictamen 1/2016 d'11 de maig de relatiu a la consulta general sobre accessibilitat a projectes tècnics i a altres documents inclosos als expedients de llicències, control d'activitats i contractació, petició de dictamen de l'Ajuntament de Barcelona.
Així doncs, es respondrà a l'Ajuntament de Vic amb la remissió al dictamen ja aprovat i publicat pel que fa a la consulta de criteris generals sobre l'aplicació de la normativa de transparència i se l'informarà que la Comissió no pot entrar a valorar sol·licituds d'accés que encara no han estat resoltes per l'òrgan competent al qual ha estat adreçada la sol·licitud.
Es comenten les dificultats que està generant a tota l'organització de la Comissió la pràctica de la notificació i comunicació de les resolucions relatives a la Reclamació 19/2016, així com la resposta a la pluralitat de correus electrònics, escrits i l'atenció de les persones que s'adrecen a la Comissió procedents del personal de Transports Metropolitans de Barcelona, TMB.
Proposta de resolució d'inadmissió de recursos potestatius de reposició interposats contra la Resolució de 7 de juliol de 2016, d'estimació de la Reclamació 19/2016
El ponent de la resolució, el senyor Josep Mir, presenta la Proposta de resolució que coincideix en els mateixos termes amb les que s'han aprovat amb anterioritat en sessions del Ple anteriors i que resol quaranta-sis recursos de reposició que s'han interposat aquesta setmana davant la Comissió.
La resta de membres del Ple són coneixedors de la situació i es comenta la situació i els aspectes que queden pendents de resoldre en relació amb l'execució de la Resolució de 7 de juliol de 2016, relativa a la Reclamació 19/2016 que seran analitzats pel Ple de la setmana vinent.
La proposta de resolució que s'aprova s'ha de notificar a les quaranta-sis persones que han interposat el recurs de reposició, mitjançant notificació electrònica i notificació postal en el cas de sis recurrents dels quals no es disposa de les dades personals necessàries.
Proposta de resolució de desestimació de la Reclamació 120/2016
El ponent de la Proposta de resolució, el senyor Manuel Ibarz, exposa els principals elements del cas que planteja aquesta reclamació que coincideix amb la tramitació que han tingut altres reclamacions interposades per la mateixa persona reclamant i que ha estat resolta també per estimació extemporània per part de l'administració reclamada, en aquest supòsit l'Ajuntament de l'Hospitalet de Llobregat.
Proposta de resolució d'estimació de les Reclamacions 123/2016 i 124/2016 (acumulades)
El ponent de la Proposta de resolució, el senyor Oriol Mir, exposa els antecedents i els principals elements destacats d'aquesta proposta de resolució que resol de forma acumulada les Reclamacions 123/2016 i 124/2016.
El senyor Josep Mir formula observacions al text proposat i es debaten per part de tots els membres del Ple algunes de les característiques d'aquest cas, que presenta la particularitat que una de les reclamacions recau sobre l'accés a l'algoritme matemàtic que s'utilitza per fer la selecció i l'assignació de places de professorat com a correctors de les Proves d'Accés a la Universitat.
Proposta de resolució de finalització de la Reclamació 125/2016 amb acord de mediació
La senyora Elisabet Samarra, ponent de la Proposta de resolució, presenta la Proposta de resolució de la Reclamació 125/2016 que finalitza mitjançant acord de mediació assolit per les parts del procediment, la persona reclamant i l'Ajuntament de Deltebre, acord que es recull annex a la Resolució.
Proposta de resolució de finalització de la Reclamació 129/2016 per estimació extemporània
La senyora Elisabet Samarra, ponent de la proposta de resolució de la Reclamació 129/2016, analitza aspectes que són coincidents d'aquesta reclamació amb la que resol la Reclamació 137/2016, de la qual n'és ponent el senyor Manuel Ibarz.
Es debat per part dels membres del Ple que les coincidències d'aquests expedients juntament amb la Reclamació 82/2016 justificarien resoldre de forma coordinada les reclamacions i que per tant, fossin analitzats de forma conjunta pel Ple de la setmana vinent.
S'analitza pel Ple en el punt sisè de l'ordre del dia.
Proposta de resolució de finalització de la Reclamació 139/2016 per estimació extemporània
La ponent de la Proposta de resolució, la senyora Elisabet Samarra, exposa que la petició de la persona reclamant ha estat satisfeta durant la tramitació del procediment de reclamació, que ha tingut accés a la informació pública que havia sol·licitat.
Proposta de resolució d'estimació de la Reclamació 154/2016
La ponent de la Proposta de resolució, la senyora Elisabet Samarra, exposa els aspectes més destacats del supòsit que planteja aquesta reclamació.
Proposta de resolució d'inadmissió de la Reclamació 205/2016
La ponent de la Proposta de resolució, la senyora Elisabet Samarra, exposa la fonamentació de la inadmissió de la Reclamació 205/2016, coneguda i que comparteixen la resta de membres de la Comissió, tenint en compte que la sol·licitud d'informació de la persona reclamant era que dues administracions subscrivissin un conveni, petició que queda fora de l'objecte de les reclamacions d'accés a informació pública.
La presidenta de la Comissió comenta les actuacions que resten pendents per al llançament del web de la Comissió en castellà i de la forma com es coordinaran aquests continguts pendents per a la seva publicació les properes setmanes.
Així mateix, informa la resta de membres de la Comissió que s'ha sol·licitat la seva compareixença al Parlament de Catalunya en el marc de la Comissió d'Estudi de les Mesures de Lluita contra la Corrupció per a la Regeneració Democràtica (Cemcord) per al proper dia 27 de setembre a les 3 de la tarda.
La presidenta informa també que el Síndic de Greuges ha fet arribar informació per formar part del Grup de Comissionats Europeus del Dret d'Accés a la Informació que té prevista una reunió per al 23 i 24 de febrer a Berlín i que es contactarà amb el Consejo de Transparencia per poder coordinar la incorporació de la Comissió en el Grup.
La presidenta de la Comissió, aixeca la sessió de la qual, com a secretària, estenc aquesta acta.